SL Uradni list Evropske unije L 119/13

ODLOČBA KOMISIJE

z dne 3. maja 2005

o določitvi pravil za spremljanje skladnosti držav članic in vzpostavitvi oblik podatkov za namene Direktive Evropskega parlamenta in Sveta 2002/96/ES o odpadni električni in elektronski opremi

(notoficirano pod dokumentarno številko K(2005) 1355)

(2005/369/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Evropskega parlamenta in Sveta 2002/96/ES z dne 27. januarja 2003 o odpadni električni in elektronski opremi (OEEO) (1) in zlasti drugega pododstavka člena 7(3) ter tretjega pododstavka člena 12(1) Direktive,

ob upoštevanju naslednjega:

(1) Da bi bili podatki, pridobljeni v državah članicah, primerljivi, bi bilo treba z vidika predstavitve uskladiti način izračunavanja skladnosti s cilji iz člena 7(2) Direktive 2002/96/ES.

(2) Da bi našli kompromis med tveganji netočnosti in upravnim bremenom, ki ga predstavlja pridobivanje natančnih podatkov, bi bilo države članice primerno pooblastiti, da uporabljajo ocene, ko določajo količino materialov in sestavnih delov odpadne električne in elektronske opreme, ki je predelana, ponovno uporabljena ali reciklirana.

(3) V skladu s členom 6(5) Direktive 2002/96/ES se lahko obdelava odpadkov izvede tudi zunaj zadevne države članice ali Skupnosti, pod pogojem, da je pošiljka odpadkov v skladu z Uredbo Sveta (EGS) št. 259/93 z dne 1. februarja 1993 o nadzorovanju in kontroli pošiljk odpadkov znotraj Evropske skupnosti, v Skupnost in iz nje (2). Države članice, ki pošiljajo odpadno električno in elektronsko opremo v obdelavo v druge države članice ali takšno opremo izvažajo v obdelavo v tretje države, bi bilo treba pooblastiti, da izvoženo količino upoštevajo pri uresničitvi ciljev iz člena 7(2) Direktive 2002/96/ES, pod pogojem, da je odpadno opremo zbrala država članica izvoznica.

(4) Ukrepi, predvideni s to odločbo, so v skladu z mnenjem odbora, ustanovljenega s členom 18 Direktive Sveta 75/442/EGS (3) –

SPREJELA NASLEDNJO ODLOČBO:

Člen 1

Države članice priskrbijo informacije, zahtevane v členu 12(1) Direktive 2002/96/ES, z uporabo oblik podatkov iz preglednice 1 Priloge k tej odločbi.

Člen 2

1. Države članice prikažejo skladnost s stopnjami predelave, ponovne uporabe in recikliranja iz člena 7(2) Direktive 2002/96/ES z izpolnitvijo preglednice 2 iz Priloge k tej odločbi.

Pri izpolnjevanju te preglednice lahko države članice uporabijo oceno glede povprečnega odstotka ponovno uporabljenih, recikliranih in predelanih materialov, kot so kovine, steklo in plastika ter sestavni deli odpadne električne in elektronske opreme.

2. Kjer se odpadna električna in elektronska oprema izvozi v obdelavo v tretjo državo ali pošlje v obdelavo v drugo državo članico v skladu s členom 6(5) Direktive 2002/96/ES, lahko navedeno odpadno opremo v uresničitvi ciljev iz člena 7(2) navedene direktive upošteva le država članica, ki jo je zbrala in izvozila.

3. Države članice določijo, ali so poleg dokazila, ki se zahteva v skladu z drugim pododstavkom člena 6(5) Direktive 2002/96/ES, potrebna še dodatna dokumentarna dokazila.

Člen 3

Pri oddaji preglednic 1 in 2 iz Priloge Komisiji, ji države članice zagotovijo podroben opis o tem, kako so bili podatki zbrani, in podajo obrazložitev uporabljenih ocen in metodologije.

Člen 4

Ta odločba je naslovljena na države članice.

V Bruslju, 3. maja 2005 Za Komisijo Stavros DIMAS Član Komisije

(1) UL L 37, 13.2.2003, str. 24. Direktiva, kakor je bila nazadnje spremenjena z Direktivo 2003/108/ES (UL L 345, 31.12.2003, str. 106).

(2) UL L 30, 6.2.1993, str. 1. Uredba, kakor je bila nazadnje spremenjena z Uredbo Komisije (ES) št. 2557/2001 (UL L 349, 31.12.2001, str. 1).

(3) UL L 194, 25.7.1975, str. 39. Direktiva, kakor je bila nazadnje spremenjena z Uredbo Evropskega parlamenta in Sveta (ES) št. 1882/2003 (UL L 284, 31.10.2003, str. 1).